Els criteris d'actuació en el camp de l'Educació Especial continguts en la Circular de la Secretaria General Tècnica d'aquest Departament de 4 de setembre de 1981 fan evident la necessitat de crear progressivament noves unitats d'educació especial en centres ordinaris d'EGB per tal de poder donar la resposta adequada a les necessitats educatives de tots els infants i adolescents en llur etapa escolar.
D'altra banda, és palesa la necessitat que alguns professionals que ja treballen en aquest camp puguin obtenir el títol exigit en aquests moments.
Per tot això, tot esperant la definitiva ordenació d'aquesta formació, es fa necessari convocar nous cursos per a la formació de professors especialitzats en pedagogia terapèutica.
Primer.- Amb càrrec a l'aplicació pressupostària que per a la realització de cursos de formació de personal d'Educació Especial hi ha prevista al pressupost d'enguany de la Generalitat, es convoquen tres cursos per a la formació de professors especialitzats en pedagogia terapèutica a celebrar a Barcelona (ciutat i comarques).
Segon.- El nombre d'alumnes serà de quaranta-cinc per curs, fora que per motius justificats la Direcció General d'Ensenyament Primari autoritzi expressament una ampliació o reducció d'aquest nombre.
Tercer.- Serà requisit indispensable per participar en aquests cursos trobar-se en possessió d'algun dels següents títols: professor d'Educació General Bàsica, llicenciat en Pedagogia o llicenciat en Psicologia.
Quart.- El model de sol·licitud per prendre part en aquests cursos es facilitarà en els Serveis Territorials de Barcelona del Departament d'Ensenyament, on caldrà presentar-la omplerta degudament i acompanyada de la següent documentació, durant els quinze dies naturals posterior a la publicació de la present convocatòria al Diari Oficial de la Generalitat:
b)Fotocòpia compulsada dels títols acadèmics i dels diplomes o certificats dels cursos realitzats i de l'assistència a congressos o altres activitats que s'hagin consignat a la sol·licitud.
c)Full de serveis, en el cas de personal docent funcionari, i, en el cas de personal docent no funcionari, certificació acreditativa dels anys de servei prestats signada pel director del Centre, el qual hi farà constar el número d'afiliació a la Seguretat Social, la data d'alta al Centre i, si s'escau, la baixa.
Cinquè.- La selecció dels participants per prendre part en aquests cursos la realitzarà, en els quinze dies posteriors a haver rebut la documentació, una Comissió constituïda a aquest fi a la Direcció General d'Ensenyament Primari, la qual serà presidida pel cap del Servei d'Educació Especial, i en formaran part: un inspector d'Educació Bàsica especial, un director d'un Centre d'Educació Especial i un professor especialitzat en pedagogia terapèutica, nomenats per la Direcció General d'Ensenyament Primari, a proposta del Cap dels Serveis Territorials.
Sisè.- Si el nombre de candidats a participar en els cursos fos superior al nombre de places, la selecció definitiva serà efectuada per la Comissió esmentada en l'article 5è, la qual avaluarà els mèrits dels candidats d'acord amb el següent barem:
-Per serveis docents en centres o aules d'Educació Especial, fins un màxim de 10 punts.
-Per serveis docents en centres ordinaris (Preescolar, EGB) fins un màxim de 10 punts.
-Per títols acadèmics, a més dels exigits de base, fins un màxim de 3 punts.
-Per formació complementària en àrees pròximes a la tasca a desenvolupar, fins a un màxim de 3 punts.
-Coneixement de la llengua catalana, fins un màxim de 3 punts.
Setè.- Enllestida la selecció, es farà pública al tauler d'anuncis dels Serveis Territorials la llista de candidats admesos als cursos.
Els no admesos disposaran de vuit dies, a comptar des de la data en què es fa pública la llista esmentada, per fer l'oportuna reclamació, si així ho creuen convenient.
La Comissió disposarà de vuit dies per estudiar i resoldre les possibles reclamacions i fer pública la llista definitiva de candidats admesos i dels possibles suplents.
Vuitè.- Les baixes que per qualsevol causa es produïssin entre els seleccionats abans de començar el curs hauran de ser cobertes amb els candidats suplents, segons l'ordre de prelació resultant de la selecció feta per la Comissió esmentada en l'article cinquè de la present Ordre.
Novè.- L'organització, realització i direcció dels cursos serà encomanada a aquelles Escoles Universitàries de Formació del Professorat d'EGB de Barcelona (ciutat i comarques) que ho hagin sol·licitat sempre que, un cop valorat el seu projecte de curs, així ho consideri oportú el Departament d'Ensenyament.
Les Escoles Universitàries de Formació del Professorat d'EGB de Barcelona (ciutat i comarques) que hi estiguin interessades caldrà que ho sol·licitin al Departament d'Ensenyament abans del 30 de setembre adjuntant el seu projecte de curs.
Desè.- L'organització del curs s'haurà d'ajustar als següents mínims:
a)La dedicació dels alumnes al curs no serà inferior a 480 hores; d'aquestes hores, com a mínim 400 es dedicaran a l'assistència a les classes i als seminaris (part teòrica); la resta d'hores han de constituir la part pràctica del curs.
b)La part teòrica s'estructurarà en dues fases; la primera, considerada com a tronc comú, serà per a tots els participants i la segona, en règim de seminari, estarà en funció de les diferents possibilitats d'especialització en aquest camp, atenent en la mesura del possible els interessos dels participants: aules d'educació especial per a deficients mentals, motòrics, psicòtics i autistes, deficients profunds, etc.; com a responsable de cada seminari, aproximadament per a 15 alumnes, hi haurà un professor-tutor vinculat professionalment a l'especialitat que assumeix.
c)El programa de la primera fase de la part teòrica haurà d'incloure els següents temes:
-El procés de desenvolupament i les alteracions més freqüents en les vessants somòtica, afectiva, de relació social i intel·lectual, analitzant les diferents variables que hi intervenen.
-Bases didàctiques: observació, anàlisi, programació i avaluació.
-Criteris de base en l'Educació Especial: el Pla Nacional d'Educació Especial.
La circular estableix criteris d'actuació en el camp de l'Educació Especial.
-Anàlisi de la institució escolar.
d)La part pràctica es dedicarà al coneixement dels distints serveis avui existents en el camp de l'Educació Especial mitjançant visites, estades, col·laboracions, etc.
Onzè.- El projecte de curs a trametre al Departament d'Ensenyament ha d'incloure:
a)Organització del curs: data d'inici i final, hores i lloc; programa especificat de continguts per al tronc comú, possibles seminaris, continguts i metodologia de treball; organització i seguiment de les pràctiques.
b)Quadre de professorat i de tutors, amb indicació de la matèria o funció que tindran encarregades: breu currículum dels professors i tutors proposats.
c)Criteris i formes de seguiment i avaluació.
Dotzè.- El Departament d'Ensenyament, un cop valorats els projectes de curs tramesos per les Escoles Universitàries de Formació del Professorat d'EGB, interessades, farà pública al tauler d'anuncis dels Serveis Territorials la llista d'aquelles Escoles a les quals s'encomana la realització d'un curs, adjuntant un breu resum sobre el respectiu projecte: organització, professors, etc.
Tretzè.- Els candidats que figuren a la llista definitiva d'admesos a què fa referència l'article setè disposaran de cinc dies, des de que l'esmentada llista s'haurà fet pública, per escollir l'Escola Universitària de Formació del Professorat d'EGB, on desitgen fer el curs i hauran de fer-ho constar en l'imprès que es facilitarà als Serveis Territorials juntament amb el model de sol·licitud a què fa referència l'article quart.
Aquest imprès, un cop omplert, l'hauran de lliurar als mateixos Serveis Territorials.
La Comissió de Selecció elaborarà una llista d'alumnes inscrits a cada curs, intentant respectar al màxim les opcions dels candidats, la qual serà exposada als Serveis Territorials i a les Escoles Universitàries de Formació del Professorat d'EGB, on s'hagin de dur a terme els cursos, al cap de tres dies d'haver finit el termini de lliurament dels esmentats impresos.
Els candidats que en les dates assenyalades no facin constar l'Escola Universitària de Formació del Professorat d'EGB on desitgen fer el curs seran considerats baixes i seran substituïts tal com preveu l'article vuitè.
Catorzè.- Finit el curs, cada Escola Universitària de Formació del Professorat d'EGB remetrà al Servei d'Educació Especial de la Direcció General d'Ensenyament Primari una memòria sobre el desenvolupament del curs amb la valoració i conclusions pertinents; així mateix en el termini d'un mes enviaran també la corresponent relació d'alumnes aprovats a fi de procedir a la seva publicació al Diari Oficial de la Generalitat.
Quinzè.- Els alumnes que hagin superat positivament les proves d'avaluació del curs rebran dels Serveis Territorials un certificat acreditatiu que els habilitarà per impartir Educació Especial i podran obtenir el títol de Professor Especialitzat en Pedagogia Terapèutica, quan acreditin haver exercit dos anys de docència, com a mínim, en Educació Especial i previ informe positiu de la Inspecció d'Educació Bàsica.
Setzè.- La directora general d'Ensenyament Primari queda facultada per prendre les disposicions que el desplegament d'aquesta Ordre pugui exigir.
Barcelona, 1 de setembre de 1982